Publication: Magyar Közlöny
Issue: MK-2009-104 (Year: 2009, Number: 104)
Era: 2004-2010
Section: 
Paragraph Index: 7089

2. Fejezet Általános rész 2.1 Az illetékesség meghatározása 2.1.1 A szerződő Államok a jelen Annex előírásai alapján és a joghatóságuk alá tartozó területekre vonatkozóan határozzák meg azokat a légtérszakaszokat és azokat a repülőtereket, ahol légiforgalmi szolgálatokat biztosítanak. Ezt követően a jelen Annex előírásainak megfelelően intézkedjenek ezen szolgálatok létesítéséről és fenntartásáról, hacsak közös megegyezés alapján az egyik Állam a másik Államra át nem ruházza a légiforgalmi szolgálatok létesítésének és biztosításának felelősségét azokban a repüléstájékoztató körzetekben, irányítói körzetekben vagy repülőtéri irányítói körzetekben, amelyek a saját felségterülete felett helyezkednek el. Megjegyzés: Ha egy Állam saját területe felett egy másik Államra ruházza át a légiforgalmi szolgálatok biztosításának felelősségét, azt a saját nemzeti szuverenitásának megsértése nélkül teszi. Hasonlóképpen, a légiforgalmi szolgálatokat biztosító Állam felelőssége műszaki és üzemeltetési szempontokra korlátózódik, és nem terjed túl az érintett légteret használó légijárművek biztonságának és hatékony működésének biztosításán. Továbbá, a légiforgalmi szolgálatokat biztosító Államnak ezen szolgálatok ellátásakor a felelősséget átruházó Állam területén érvényes követelményeknek megfelelően kell eljárnia és az átruházó Államtól elvárják, hogy olyan berendezéseket és szolgáltatásokat biztosítson a légiforgalmi szolgálatokat ellátó ország számára, amelyek szükségességében kölcsönösen megegyeztek. Ezeken felül, az is elvárt, hogy a felelősséget átruházó Állam ne vonja meg, szüntesse be vagy ne módosítsa ezeket a berendezéseket és szolgáltatásokat a szolgáltatásokat biztosító Állammal történő előzetes egyeztetés nélkül. Mind a felelősséget átruházó, mind a légiforgalmi szolgálatokat biztosító Állam bármikor felbonthatja a kettőjük közötti megállapodást. 2.1.2 A nyílt tengerek feletti légterek vagy a nem meghatározott állami hovatartozású légterek azon részeit, ahol légiforgalmi szolgálatokat biztosítanak, a körzeti légiközlekedési egyezmények alapján határozzák meg. A légterek ilyen részein a légiforgalmi szolgálatok biztosításának felelősségét elfogadó szerződő Állam a szolgálatok létesítéséről és biztosításáról a jelen Annex előírásai szerint intézkedjen.

Source: https://magyarkozlony.hu/hivatalos-lapok/1f7c6b0e16b4b71a92e5ad24416008bbe2e26aab/dokumentumok/710811d1f7f958a2990684d0cbf918e84f5497e5/letoltes